Liselott Blixt (DF), 2011-04-26:
Jamen jeg kan da kun rose, at vi får et lovforslag, og at man er kommet så hurtigt i gang, efter at der har været en del kritik i medierne.
Så kan det godt være, at det er smalt og godt kunne ønskes bredere, så man både gik ind og kiggede på det offentlige og på det private, men her har man åbenbart syntes, at vi hurtigt skulle få vedtaget et lovforslag, der kunne kontrollere nogle af de private aktører, som vi har.
Baggrunden for lovforslaget var netop den debat, der kørte om den manglende faglighed i udførsel af mammografiscreeninger, som nogle af de private aktører udførte for regionerne.
Der var flere kvinder, som fejlagtigt fik at vide, at de ikke havde nogen ondartet knude i brystet, men senere viste det sig, at den desværre alligevel var ondartet, og sygdommen var så desværre meget længere fremskreden på det tidspunkt.
Det viste sig, at et par af de private aktører ikke helt levede op til de gældende retningslinjer, da de ikke foretog den såkaldte trippeltest, der består af en mammografi, en ultralydsscanning og en biopsi.
Det er noget, det her lovforslag skal rette op på.
Men det viste sig jo også i den her debat, at der var andre problemstillinger i mange andre sager, også ude på de offentlige sygehuse og hos de praktiserende læger, hvor man nogle gange overså en ondartet knude eller mente, at den var godartet.
Med indførelsen af de akutte kræftpakker har vi heldigvis helt klare regler for, hvor hurtigt de afklarende undersøgelser skal indledes, når der er det, man kalder begrundet mistanke om kræft.
Men når lægen formoder, at der er tale om en godartet forandring i brystet, ser det jo helt anderledes ud.
Ofte vælger lægen for en sikkerheds skyld at henvise til en såkaldt klinisk mammografi i de tilfælde, hvor han mener at forandringen i brystet er godartet.
Det er nemlig en kendsgerning, at der i de her tilfælde er en lille risiko for cancer, men altså ikke nok til, at man kan starte en kræftpakke.
Med andre ord kommer patienten ikke videre eller kommer måske til at vente længere tid.
Derfor bør alle patienter, der henvises på grund af kliniske fund, komme til lige hurtigt til de første afklarende undersøgelser.
Ingen patienter må blive kastebold mellem egen læge, sygehusafdeling og speciallæger.
Mistanken om kræft skal af- eller bekræftes så hurtigt som muligt.
Formålet med det her lovforslag er ved indførelse af en registreringsordning og et proaktivt tilsyn at øge patientsikkerheden på private behandlingssteder væsentligt ved øget fokus på det sundhedsfaglige niveau.
Det foreslås derfor at give Sundhedsstyrelsen udvidede og forbedrede muligheder for at føre tilsyn med, at lægelig patientbehandling, der udøves på private sygehuse, klinikker m.v., lever op til de gældende standarder.
Men det er også vigtigt at fastslå, at ansvaret ligger hos regionerne og hos lægerne, og der skal ikke være nogen forskel på, om man køber mammografi på et offentligt sygehus eller på et privat sted.
Regionerne har nøjagtig det samme ansvar for kvaliteten, både når de indgår aftaler med de private klinikker, og når de forhandler overenskomster, men også i forbindelse med den løbende styring, hvor der skal foretages opfølgning på, om indgåede aftaler og overenskomster overholdes.
Jeg glæder mig også til andenbehandlingen af forslaget, hvor vi måske også kan gå ind og se på, hvordan vi sørger for, at vi holder både de private og de offentlige sygehuse op på det her, for det er nemlig ikke kun noget, der sker på det private marked.
Jeg har stillet ministeren spørgsmål om, hvordan vi kan få tilsyn på det offentlige.
Det ligger i det offentlige regi – men er det så også godt nok?
Jeg kender også til eksempler i dag, hvor der er kvinder, der ligger på et offentligt sygehus uden at få en forklaring på, hvad der skal ske, uden en diagnose, uden at der er en, der tager ansvar.
Der er mange ting, som vi bør kunne gøre bedre.
Det er det, vi prøver med kræftpakkerne, men lad os få en andenbehandling af forslaget, hvor vi også kan se på, om vi kan udvide og gøre det bedre, og om vi, som Socialdemokraterne var inde på, kan få at vide, om der er tale om anmeldte eller uanmeldte tilsyn, så vi sørger for, at vi får orden på de problemstillinger, der har været.